वाळपयः पर्यें मतदारसंघांतल्या होंडा पंचायत वाठारांत सत्तरी म्हालांतली पयली उद्देगीक वसणूक स्थापन केल्ली. ताका लागून फाटल्या कांय वर्सां सावन ह्या वाठारांत निर्माण जाल्ल्या उद्देगीक कंपनींक लागून वाठारांतली लोकसंख्या गतीन वाडत गेली. तेच प्रमाण हेर वेवसायांनी लेगीत वाड जाली. पूण जे प्रमाण उद्देगीक कंपनीं कडल्यान समाजीक विकास येवजणे खाला साधन सुविधा उपलब्ध जावंक जाय आशिल्ल्यो, ते प्रमाण कांयच दिसत नाशिल्ल्यान सरकाराच्या नेमा प्रमाण तरतूद केल्लो कंपनींचो समाजीक विकास निधी वता खंय असो प्रस्न लोकांनी उपस्थीत केला. तातूंत भर म्हणल्यार सरकारा कडल्यान पंचायतीक मेळपी आयडीसी ग्रांट फाटल्या स वर्सां सावन दिवंक नाशिल्ल्यान पंचायतीक लाखांनी रुपयांच्या महसुलाक वंचीत रावचे पडिल्ल्याची म्हायती मेळ्ळ्या.
 ह्या वाठारांतले आदले आमदार आनी आदले मुख्यमंत्री प्रतापसिंह राणे हांचे दुरदृश्टीन होंडा हांगा लाखांनी चौखण मिटर जमनीचेर उद्देगीक वसणुकेची स्थापणूक केली. उपरांत तीन टप्प्यांत ह्या उद्देगीक वसणुकेचो विस्तार केलो. ताका लागून हांगा राष्ट्रीय तशेंच आंतरराष्ट्रीय पांवड्या वयल्यो उद्देगीक कंपनीं कार्यरत जाल्यो. ते खातीर ह्या वाठारांत कंपनींच्या समाजीक विकास येवजणे खाला खूबशो साधन सुविधा उपलब्ध जावप गरजेचें आशिल्लें. पूण हांगासरले एसीजीएल कंपनीन फाटल्या कांय वर्सा पयलीं कोयर निर्मुलन करपा खातीर दिल्लीं दोन वाहनां सोडून अजून मेरेन एकाय कंपनीन होंडा गांवा खातीर एक पयसो लेगीत खर्च केल्लो ना अशें दिसून आयलां. ते खातीर सदर कंपनीं समाजीक विकास येवजणे खाला खर्च करतात तो निधी खंय खर्च करतात असो प्रस्न उपस्थीत जाला.
 हे उद्देगीक वसणुकेंत कार्यरत आशिल्ल्या कंपनीं कडल्यान हाचे पयलीं कराच्या रुपान थळावे पंचायतीक लाखांनी रुपयांचो महसूल मेळटालो. पूण सरकारान कांय वर्सां सावन उद्देगीक वसणुकेंत उबारतात त्या कंपनी विशयाचे सगले अधिकार पंचायती कडल्यान काडून घेवन आपले कडेन घेतल्यात, तेन्ना सावन उद्देगीक वसणुकेंत आशिल्ल्यो कंपनीं आपल्याक जाय तशीं बांदकामां वा हेर रचणूक करीत आसात. ह्या वेळार सरकारान मात पंचायतीक भरतात तो कर आयडीसीच्या माध्यमांतल्यान आयडीसी ग्रांट म्हूण दिवपाची तरतूद करून ते प्रमाण वर्सुकी स्वरुपांत पंचायतीक दिताले.
 हे संबंदी होंडा पंचायती कडल्यान मेळिल्ले म्हायती प्रमाण, होंडा पंचायतीक अर्थीक वर्स 2017-18 सावन आयडीसी ग्रांट येवप बाकी आसा. ताका लागून फाटल्या स वर्सां सावन आयडीसी ग्रांट पसून वंचीत रावचें पडलां. हे संबंदी पंचायती वतीन फाटपुरवण केल्ली, पूण अजून कसलीच दखल आयडीसीन घेवंक नाशिल्ल्याचें दिसून आयलां. ताका लागून गांवां खातीर खर्च करतात त्या कंपनीं कडल्यान समाजीक विकास निधी ना आनी सरकारा कडल्यानूय पंचायतीक दितात तो करूय ना अशे पद्दतीचो कारभार सध्या सुरू आशिल्ल्याचें दिसून आयलां. ताका लागून थळाव्यो आमदार डॉ. देविया राणे हांणी ह्या प्रकरणांत लक्ष घालून फाटल्या पांच-स वर्सां सावन थकिल्लो आयडीसी ग्रांट पंचायतीक मेळोवन दिवन कंपनीचे वतीन खर्च करतात तो समाजीक विकास निधी उपलब्ध करून दिवचो अशी मागणी नागरिकांनी केल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 